U-I-249/00
Natisni
Opravilna št.:
U-I-249/00
Datum odločitve:
19. 9. 2002
Objavljeno:
OdlUS XI, 181
ECLI:
ECLI:SI:USRS:2002:U.I.249.00
Akt:
Zakon o deviznem poslovanju (Uradni list RS, št. 1/91-I, 71/93 in 63/95) (ZDP), 3. odst. 87. čl.
Izrek:
Pobuda za začetek postopka za oceno ustavnosti tretjega odstavka 87. člena Zakona o deviznem poslovanju (Uradni list RS, št. 1/91- I, 71/93 in 63/95) se zavrže.
Evidenčni stavek:
Ker je izpodbijana zakonska določba med postopkom pred Ustavnim sodiščem prenehala veljati, pobudnikova ustavna pritožba, s katero je izkazoval pravni interes za oceno ustavnosti izpodbijane zakonske določbe, pa je bila zavržena, niso več podane predpostavke za odločitev o pobudi (47. člen Zakona o Ustavnem sodišču). Ustavno sodišče je zato pobudo zavrglo.
Geslo:
Ustavno sodišče, prenehanje veljavnosti predpisa med postopkom.
Pravna podlaga:
Zakon o Ustavnem sodišču (ZUstS), 25., 47. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Džemil Ferati, Makedonija
Datum vloge:
27. 9. 2000
Vrsta odločitve:
sklep
Vrsta rešitve:
zavrženje
Dokument:
US21656
Dokument v PDF obliki:
U-I-249-00.pdf
115 KB
Prenesite datoteko
U-I-249/00
19. 9. 2002
SKLEP
Ustavno sodišče je v postopku za preizkus pobude Džemila Feratija iz Žerovljan, Republika Makedonija, ki ga zastopa Mitja Stupan, odvetnik v Ljubljani, na seji dne 19. septembra 2002
sklenilo:
Pobuda za začetek postopka za oceno ustavnosti tretjega odstavka 87. člena Zakona o deviznem poslovanju (Uradni list RS, št. 1/91- I, 71/93 in 63/95) se zavrže.
Obrazložitev
A.
1. Izpodbijana določba Zakona o deviznem poslovanju (v nadaljevanju ZDP91) naj bi omogočala delen ali celoten odvzem gotovine, ne da bi določala kriterije, na podlagi katerih naj bi pristojni organ odločil o odvzemu. Odločitev pristojnega organa naj bila zaradi tega arbitrarna. Teža sankcije naj bi bila s tem v tolikšni meri prepuščena naključju, da je določba v nasprotju z načelom enakosti pred zakonom (drugi odstavek 14. člena Ustave) in z načeli pravne države (2. člen Ustave). Pobudnik predlaga razveljavitev izpodbijane določbe ZDP.
B.
2. Izpodbijana določba ZDP je z uveljavitvijo Zakona o deviznem poslovanju (Uradni list RS, št. 23/99 - ZDP), to je dne 23. 4. 1999, prenehala veljati. Po določbi 47. člena Zakona o Ustavnem sodišču (Uradni list RS, št. 15/94 - v nadaljevanju ZUstS) lahko v primeru, ko je zakon med postopkom prenehal veljati, niso pa bile odpravljene posledice neustavnosti, Ustavno sodišče ugotovi, da ni bil v skladu z Ustavo. Ker je zakonsko določbo, ki ni v skladu z Ustavo, mogoče le razveljaviti (43. člen ZUstS), ima taka ugotovitev lahko le učinek razveljavitve. Glede na 44. člen ZUstS je pravovarstvena potreba za presojo ne več veljavnega zakona podana, če je pobudnik stranka v postopku, v katerem bi morala biti določba uporabljena, pa postopek še ni pravnomočno končan oziroma ima pobudnik še možnost vložiti izredna pravna sredstva oziroma ustavno pritožbo.
3. Oceno ustavnosti tretjega odstavka 87. člena ZDP91 je pobudnik predlagal v ustavni pritožbi zoper pravnomočno odločbo o prekršku, s katero mu je bil na podlagi navedene zakonske določbe odvzet določen znesek deviz. Ustavno sodišče je ustavno pritožbo s sklepom št. Up-343/98 z dne 10. 7. 2001 zavrglo, ker pritožnik ni izčrpal vseh pravnih sredstev. Pobudnik torej ne izkazuje več pravovarstvene potrebe za oceno ustavnosti izpodbijane določbe ZDP91.
4. Ker predpostavke za odločanje na podlagi 47. člena ZUstS niso več podane, je Ustavno sodišče pobudo zavrglo.
C.
5. Ustavno sodišče je sprejelo ta sklep na podlagi 25. člena ZUstS v sestavi: predsednica dr. Dragica Wedam Lukić ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić